
‏ל' אב תשפ"ה
24 אוגוסט 2025

תקנון בית הספר לשנה"ל תשפ"ו  


מטרת התקנון לקבוע נהלים וסדרים ברורים ומוסכמים, שיבהירו את הזכויות והחובות של התלמידים והצוות החינוכי. ביה"ס מדגיש את חשיבות שמירת האקלים החינוכי המיטבי בהלימה לחזון בית הספר, לשם יצירת שפה אחידה בין התלמידים, המורים וההורים. 


1. תלבושת אחידה 
תלבושת אחידה  מגבירה את תחושת הסולידריות בין התלמידים בבית הספר, מעצימה את גאוות היחידה ואת תחושת השייכות של התלמידים למוסד החינוכי בו הם לומדים.
התלבושת האחידה תורמת לשוויון ולצמצום הפערים החברתיים והכלכליים בין התלמידים, ועשויה להקל על הנטל הכלכלי הכבד שעל ההורים.

חולצת בי"ס : 
· חולצת טריקו בצבע אחיד שעליה מוטבע סמל בית ספר באופן קבוע. לא תתקבלנה חולצות חלקות עם מדבקות.
· אין להגיע בחולצות: בטן/חושפות כתפיים/גופיות/בעלות מחשוף. 
· אין להגיע בחולצות גזורות, או מקופלות באופן שחושף את הגוף.
· בשיעורי ספורט  ובעבודה במשק  בלבד מותרת חולצה ללא סמל (להחליף רק לפני השיעור), אין להגיע בגופיות.

התייחסות לתלמיד שמגיע לשיעור ללא חולצת בי"ס:

המורה ידווח לתלמיד על היעדר תלבושת בסמארטסקול  ב-"אירועים בשיעור" .
דיווח זה נחשב לאירוע משמעתי שעלול להשפיע על ציון ההתנהגות בתעודה.

התלמיד יידרש לצאת מהשיעור ולהשיג תלבושת באחת מהדרכים הבאות:

1. להתקשר להוריו שיביאו לו חולצת בי"ס.





2. לגשת  למזכירות ביה"ס 
· יתבצע רישום במזכירות ועדכון אחד ההורים .
· התלמיד יקבל בהשאלה חולצת בי"ס נקייה מתרומות בוגרים.
· יפקיד את החולצה שלו עד סוף היום במזכירות.
· בסוף היום יחזיר את חולצת ביה"ס ויקבל חזרה את חולצתו.

3. לגשת למזנון ביה"ס ולרכוש חולצת בי"ס חדשה
                         ניתן לשלם במזנון במזומן בביט או בכרטיס אשראי .

התלמיד יורשה להיכנס חזרה לכיתה רק עם תלבושת בי"ס

מכנסיים  : 
· אין להגיע במכנסיים ארוכים/קצרים עם קרעים.
· אין להגיע במכנסיים קצרים וחושפניים.

נעליים  : 
· נעליים סגורות, סנדלים או טבע נאות . אין להגיע בכפכפי גומי מכל סוג שהוא.

תלבושת חורף: מאושרות עליוניות פתוחות או סגורות מכל סוג . 
                          מתחת לעליונית חובה ללבוש חולצת בית ספר תקנית כנדרש.


2. השתתפות בפעילויות בית ספריות
הפעילויות הבית ספריות כגון: סיורים, הרצאות, הצגות בוקר, סדנאות ועוד הן חלק בלתי נפרד מתוכנית הלימודים ועל התלמידים חלה חובת נוכחות בכל הפעילויות, בתלבושת בית ספר.


3. התנהגות מכבדת ואחראית 
· יש לדבר ולהתנהג באופן הולם ומכבד כלפי כל אנשי הצוות וכל תלמידי ביה"ס. 
· יש לציית להוראות אנשי הצוות.
· כל התנהגות אלימה, פיזית או מילולית כלפי צוות המורים, העובדים או התלמידים  אסורה בבית הספר איסור מוחלט.
· יש להקפיד על שיח מכבד בקבוצות הוואטסאפ הכיתתיות.
· כל תלמיד אחראי לשמירה על ציוד ביה"ס ועל ניקיון סביבתו.
· כל תלמיד אחראי להרמת כסאו בסיום יום הלימודים.
· באחריות תורני הכיתה לכבות מזגנים , מקרן ותאורה בסוף יום הלימודים.



· חל איסור מוחלט על צילום/הקלטה של באי ביה"ס ללא אישור (הדבר מהווה עבירה על החוק)
· חל איסור מוחלט על הפצת תמונות/סרטונים של באי ביה"ס ברשתות, ללא אישור המצולמים (הדבר מהווה עבירה על החוק).
· חל איסור מוחלט על עישון ושתיית אלכוהול בתחומי ביה"ס ובכל הפעילויות הבית ספריות. 

4.  התנהגות ותפקוד בבית הספר
· התלמידים צריכים להגיע בזמן לכל השיעורים עם הציוד הנדרש.
· התלמידים צריכים להקפיד על תלמידאות נאותה.
· תלמיד שיאחר  לשיעור או ייעדר משיעור במהלך היום יישאר שעה בסוף היום.
· הורי התלמיד יקבלו סיסמה למערכת, וחובתם להתעדכן באופן שוטף במצבו הלימודי וההתנהגותי של ילדם וכן בלוח הפעילויות והמבחנים שיישלח בסמארטסקול.
· חובת התלמידים להתעדכן באופן שוטף בנושאים לימודיים וחברתיים במערכת הסמארטסקול.
· אין אישור לנסיעות לחו"ל בזמן הלימודים למעט תחרויות ספורט בהן התלמיד מייצג את המדינה או אירועים משפחתיים מיוחדים שיאושרו ע"י ההנהלה.
· המורים ידווחו על נושא השיעור, שיעורי הבית, התנהגות, תפקוד, תלמידאות ונוכחות ב"סמארטסקול". 
· המורים ידווחו על מועד הגשת עבודות, על בחנים מתוכננים ואת החומר למבחן הקרוב שבוע לפני המבחן.





5. טוהר הבחינות
· בתחילת כל מבחן יתבקשו התלמידים לשים ליד הלוח תיקים, טלפונים ניידים, שעונים חכמים, אוזניות.
· התלמידים נדרשים לשמור על טוהר הבחינות. בזמן בחינה אין לדבר עם חברים לכיתה, אין להשתמש בחומר עזר לא מאושר מכל סוג.
· תלמיד המסיים את הבחינה ונשאר בכיתה לא יוכל להשתמש בנייד.









6. טלפונים ניידים – חטיבה ללא ניידים
· בכל כיתות החטיבה ייאספו הטלפונים הניידים על ידי המחנכים בבוקר טוב מחנך/ת ויופקדו בחדר המנהלת.
· הטלפונים הניידים יחולקו לתלמידים חזרה בתום השעה החמישית, בהפסקה הגדולה בשעה 12:45
· תלמיד שמאחר, או לא נמצא בכיתה בעת איסוף הניידים, באחריותו להגיע לחדר המנהלת להפקיד את הנייד.
· תלמיד שלא ימסור את הטלפון הנייד ויתגלה שהוא משתמש בו במהלך היום, לא יקבל את הנייד בתום יום הלימודים אלא בנוכחות הוריו. במידה וההורים לא יכולים להגיע הנייד יופקד בכספת ויוחזר ביום למחרת ביידוע ההורים.
· שיעורים מתוקשבים בהם יש צורך בשימוש בנייד, המורה המקצועי אחראי לקחת את הטלפונים לכיתה ולהחזירם לחדר המנהלת בתום השיעור.

























7. נוכחות התלמידים בביה"ס כמרכיב בציון המקצוע – שיטת המנות
החל משנה"ל תשע"ט מופעלת בביה"ס שיטת המנות.
1. המשנה החינוכית
בית הספר הוא בית חינוך, וככזה מטרתו לחנך את התלמיד להתנהגות לימודית הכוללת בין היתר רמה אקדמית ותפקוד בסיסי. הנוכחות הסדירה בשיעורים היא תנאי בסיסי להתנהלות תקינה של הלימודים ולהצלחת התלמידים בהם.
התלמידים נדרשים לנוכחות סדירה במהלך ימי הלימוד במשך השנה, בכל השיעורים עפ"י מערכת השעות לרבות שיעורי תגבור, פעילויות כיתתיות, שכבתיות ומוסדיות.
תלמיד שנוכחותו אינה סדירה (נעדר משיעורים, מגיע באיחור, עוזב את השיעור לפרק זמן לא סביר וכד') פוגע ברצף הלמידה שלו ושל חבריו לכיתה.

2. מהות השיטה ועקרונותיה
בכל מקצוע התלמיד יכול להשיג ציון מירבי של 100 נקודות.
הציון יורכב משני מדדים: ההישגים האקדמים (שהם שקלול הישגיו הלימודיים של התלמיד עפ"י ציוני מבחנים, עבודות, שיעורי בית. וכד') והנוכחות הסדירה בשיעורים. 
בסיום כל מחצית יחושב ציון הנוכחות במקצוע בהתאם למספר ההיעדרויות הלא מוצדקות. 
הציון הגבוה ביותר בנוכחות הוא אפס (מינימום מותר של היעדרויות).
ציונו הסופי של התלמיד במחצית הוא תוצאת החיבור בין הציון האקדמי לציון הנוכחות.
      היעדרויות לא מוצדקות של תלמידים משיעורים, תגרומנה להורדת ציוניהם האקדמיים  
      במקצועות מהם נעדרו.
      ציון הנוכחות יחושב לפי המפתח המתואר להלן.

3. אופן החישוב של ציון הנוכחות בכל מקצוע
      מרכיב הנוכחות מחושב בהתאם למספר השעות השבועיות הנלמדות בכל מקצוע – "יחידת למידה  
      שבועית" = "מנה".

      "יחידת למידה שבועית" = "מנה" = מספר השעות השבועיות הנלמדות בשבוע במקצוע מסוים.
      להלן טבלה מרכזת לחישוב ציון הנוכחות במקצוע
1. תלמיד שלא נעדר כלל או שנעדר עד שתי  "יחידות למידה שבועיות" (כולל) – ציון הנוכחות הוא אפס , כלומר  לא יופחת ציונו במקצוע הנלמד.
2. תלמיד שנעדר מעל שתי  "יחידות למידה שבועיות" ועד שלוש יחידות - ציון הנוכחות הוא 5- , כלומר מציונו האקדמי תופחתנה 5 נקודות.
3. על כל צבירה של היעדרות מ"יחידת למידה שבועית" נוספת, תופחתנה 2 נקודות.
4. תלמיד שנעדר מחמש  "יחידות למידה שבועיות" במקצוע לא יקבל ציון סופי במקצוע זה.
5. היעדרות משיעור כפול תחשב כהיעדרות משני שיעורים.




6. להלן טבלה מרכזת לחישוב ציון הנוכחות
	היעדרות מ "יחידת למידה שבועית"
	ציון הנוכחות

	עד 2 יח' (כולל)
	0

	מעל 2 יח' ועד 3 יח' (כולל)
	5-

	מעל 3 יח' ועד 4 יח' (כולל)
	7-

	מעל 4 יח' ועד 5 יח'
	9-

	מ- 5 יח' ומעלה
	אין ציון סופי




7. דוגמה לחישוב על פי השיטה של "יחידות למידה שבועיות":
בתנ"ך לומדים 3 שעות שבועיות. זוהי "יחידת למידה שבועית" , "מנה" , במקצוע זה.
            תלמיד צבר 10 היעדרויות בלתי מוצדקות במחצית כלומר: נעדר מ- 3+ "יחידות למידה 
            שבועיות". 
            נניח שציונו האקדמי הוא 60. אם כן חישוב ציונו הסופי בתנ"ך לאחר הפחתת הנקודות יהיה: 
            53=60-7.

8. היעדרויות מוצדקות שאינן נכללות בחישוב ציון הנוכחות בכל מחצית:

1. היעדרות בשל אבל על קרוב מדרגה ראשונה – שבוע ימים. (היעדרות בשל אבל על קרוב משפחה שאינו מדרגה ראשונה תידון בוועדה הבית ספרית).
2. היעדרות בשל שמחה של קרוב מדרגה ראשונה - יומיים.
3. היעדרות בשל זימון ללשכת גיוס או למבדקים לצבא (בתנאי שהוצג אישור התייצבות בפועל ולא מכתב הזימון).
4. היעדרות בשל שירות לקהילה, פעילות חברתית בבית הספר, פעילות בתנועת נוער, פעילויות ספורט, התרמות וכד' - בכמות ובתחומים המאושרים מראש על ידי בית ספר.
5. היעדרות בשל מילוי תפקידים בבית הספר (השתתפות בטקסים, סודקות, מש"צים, מובילי חברותא, מועצת תלמידים וכד').
6. היעדרות בשל  מבחני תיאוריה ומבחנים מעשיים בנהיגה .
7. היעדרות בשל אשפוז/בדיקה בבית חולים (בתנאי שיוצגו האישורים המתאימים).
8. היעדרות יומיים ויותר בשל מחלה (בתנאי שיוצג אישור רופא).
9. היעדרות בשל קיומה של בעיה רפואית כרונית/חוזרת (עם הצגת אישור רפואי חד פעמי המעיד על היות המחלה כרונית ואישורו על ידי אחות בית הספר. 
10. היעדרות של תלמידי פנימייה בשעתיים/שלוש ראשונות ביום בו חוזרים לפנימייה.









9. בקשות לאישור היעדרויות חריגות שאינן ברשימה תוגשנה בכתב על ידי התלמידים ותובאנה לדיון בוועדה בית ספרית מיוחדת שמנהלת ביה"ס תעמוד בראשה.
במידה והועדה מאשרת את ההיעדרות, חייב התלמיד לעדכן את המורים המקצועיים, על מנת שהיעדרותו תתוקן למוצדקת ולא תפגע בציונו במקצוע הנלמד.

הערות
היעדרות ממבחן או מפעילות חברתית המתקיימת בשעת שיעור דינה כהיעדרות לא מוצדקת מהשיעור.
אין להשתמש בשיטת המנות ולהיעדר ללא הצדקה מביה"ס ביום לפני בחינה.
אין להשתמש בשיטת המנות ולהיעדר משעות בודדות במהלך היום או בשעות לפני/אחרי בחינה.
בימים גשומים מאוד, בהם מתעוררות בעיות בתחבורה, לא יירשמו איחורים.
שנת הלימודים בכיתות י"ב מסתיימת לקראת בחינות הבגרות, אי לכך ציון הנוכחות של תלמידי י"ב יחושב באופן יחסי בו התקיימה הלמידה.


בברכת שנת לימודים פוריה ומוצלחת
הנהלת ביה"ס

